section_heading: Kultura
paragraph_text: Folklornim ansamblom rukovodi poznati hrvatski koreograf Branko Šegović čijih nekoliko koreografija Društvo i izvodi. Uz izvorni folklor ovog kraja, koji evocira tradicijske običaje Dalmatinske zagore, posebno mućkog kraja, KUD Branimir 888 izvodi i koreografirani folklor poznatih hrvatskih koreografa. Društvo je redovni sudionik Smotre dalmatinskog folklora "Na Neretvu misečina pala" u Metkoviću te drugih smotri u Hrvatskoj poput Vinkovačkih jeseni, Đakovačkih vezova, Brodskog kola itd. Društvo je nastupalo i u inozemstvu, posebno u Njemačkoj, Poljskoj, Makedoniji i u susjednoj Bosni i Hercegovini. KUD je organizator smotre folklora "Stara je škrinja otvorena" koju u suradnji s Hrvatskim saborom kulture organizira tijekom mjeseca lipnja.